Βέντε Βενεζουέλα

Το Βέντε Βενεζουέλα (Vente Venezuela, «Έλα Βενεζουέλα») είναι ένα δεξιό, κλασικό φιλελεύθερο και αντισοσιαλιστικό πολιτικό κίνημα στη Βενεζουέλα με έδρα την πόλη του Καράκας. Ιδρύθηκε στις 24 Μαΐου 2024 και πρόεδρος του είναι η Μαρία Κορίνα Ματσάδο. Η εγγραφή του ως πολιτικού κόμματος δεν έχει χορηγηθεί από το Εθνικό Εκλογικό Συμβούλιο.

Η θέση του κινήματος δεν ταυτίζεται με την υπόλοιπη φιλελεύθερη-κεντρώα αντιπολίτευση, αλλά σε μία λογική σκληρής δεξιάς. Η πρόεδρος Ματσάδο, είναι ταυτισμένη με προσωπικότητες κυρίως της ριζοσπαστικής δεξιάς, όπως ο Ντόναλντ Τραμπ, ο Μπέντζαμιν Νετανιάου και ο Χαβιέ Μιλέι.

 Πολιτική ιδεολογία και θέση 
Σύμφωνα με το ίδιο το κίνημα, αυτό «επικαλείται τις αρχές των δημοκρατών και των ρεπουμπλικανών» και «σπάει την παραδοσιακή διαμάχη μεταξύ αριστεράς και δεξιάς». Αυτοαποκαλείται κεντρώο φιλελεύθερο. Ωστόσο, οι αναλυτές έχουν περιγράψει το κόμμα από κεντροδεξιό έως ακροδεξιό, με τις ιδεολογίες του κόμματος να αποτελούνται από τον κλασικό φιλελευθερισμό, τον προοδευτικό συντηρητισμό, τον πολιτιστικό φιλελευθερισμό, τον φιλελεύθερο φεμινισμό, και τον οικονομικό φιλελευθερισμό.

 «Λαϊκός Καπιταλισμός» 
Μία θέση του κόμματος, είναι αυτό που περιγράφει ως «λαϊκός καπιταλισμός». Σύμφωνα με τον Λεονάρντο Μοράλες, η ιδέα αυτή εμπνεύστηκε από τις ενέργειες της Βρετανίδας πολιτικού Μάργκαρετ Θάτσερ. Η Ματσάδο έχει ισχυριστεί ότι «ο λαϊκός καπιταλισμός θα δώσει στον λαό δύναμη και ιδιοκτησία», με την φιλοσοφία να είναι η απελευθέρωση της αγοράς με την διάθεση των (πρώην) κρατικών πόρων σε επιχειρηματίες, με σκοπό την ανάπτυξη ενός συστήματος που σύμφωνα με την Ματσάδο «θα βρίσκεται στην υπηρεσία του λαού της και προσφέρει στους επιχειρηματίες άνδρες και γυναίκες, καθώς και στους νέους, την ευκαιρία να έχουν οικονομική καθοδήγηση, πρόσβαση σε πίστωση και κοινωνική ασφάλιση».

Γενικά, η Ματσάδο έχει τις ρίζες της σε μια ριζοσπαστική νεοφιλελεύθερη παράδοση. Έχει από καιρό υποστηρίξει την ευρεία ιδιωτικοποίηση, συμπεριλαμβανομένου του πετρελαϊκού τομέα της Βενεζουέλας, τη δραστική συρρίκνωση του κράτους και την απορρύθμιση ως εργαλεία για την «απελευθέρωση» της οικονομίας. Αυτό αντικατοπτρίζει την ατζέντα παραγόντων όπως ο Χαβιέ Μιλέι στην Αργεντινή. Οι υποστηρικτές πιστεύουν ότι η ταχεία απελευθέρωση της αγοράς είναι απαραίτητη, ενώ οι επικριτές προειδοποιούν ότι αυτό θα μπορούσε να μοιάζει με μεταρρυθμίσεις «θεραπείας-σοκ» που σχετίζονται με προηγούμενες κρίσεις. Στην Ευρώπη, το ισπανικό κόμμα Βοξ είναι αυτό που αντικατοπτρίζει πιο άμεσα τη ρητορική της Ματσάδο, αλλά γενικότερα υπάρχει ταύτιση με την ευρωπαϊκή ριζοσπαστική δεξιά. Το Βέντε Βενεζουέλα έχει επίσης επίσημη συμφωνία συνεργασίας με το εβραϊκό Λικούντ, με επίκεντρο την ασφάλεια, τη γεωπολιτική και τις «δυτικές αξίες».

 Αντισοσιαλισμός 
Ο πυρήνας των διεθνών συμμαχιών της Ματσάδο είναι ένας κοινός εχθρός: ο «σοσιαλισμός». Συνδέει την κυβέρνηση Μαδούρο με έναν άξονα που αποτελείται από την Κούβα, τη Νικαράγουα, τη Ρωσία, την Κίνα και το Ιράν και παρουσιάζεται ως ηγετική φυσιογνωμία σε ένα δυτικό, αντισοσιαλιστικό κίνημα.

 Διεθνή θέματα 
Γύρω από τα παραπάνω αφηγήματα, το κίνημα και η ίδια η Ματσάδο συγκεντρώνουν υποστήριξη από ηγέτες και κόμματα τις διεθνούς δυτικής ριζοσπαστικής δεξιάς και από όσους στηρίζουν την εξωτερική πολιτική ταύτισης με τις Ηνωμένες Πολιτείες της Αμερικής του Ντόναλντ Τραμπ και το Ισραήλ του Μπέντζαμιν Νετανιάου.

Παράλληλα, υπάρχει και ένα άλλο, πιο θεσμικό επίπεδο υποστήριξης. Μια σειρά από ευρωπαϊκές κυβερνήσεις, θεσμικά όργανα της ΕΕ, φορείς του ΟΗΕ, οργανώσεις ανθρωπίνων δικαιωμάτων και τώρα, το σύστημα Νόμπελ, την έχουν αναδείξει κυρίως ως σύμβολο του αγώνα για δημοκρατικά δικαιώματα, ελεύθερες εκλογές και προστασία από πολιτικές διώξεις και όχι ως εικονίδιο νεοφιλελεύθερης μεταρρύθμισης ή πολιτισμικού πολέμου. Αυτή η πιο κεντρώα υποστήριξη επικεντρώνεται στις παραβιάσεις του κράτους δικαίου και στην εκλογική χειραγώγηση στη Βενεζουέλα και συχνά αποφεύγει να υποστηρίξει το ευρύτερο οικονομικό και γεωπολιτικό της σχέδιο.

 Προεδρικές εκλογές του 2024 
Μετά τις προεδρικές εκλογές της Βενεζουέλας στις 28 Ιουλίου 2024, τα γραφεία του κινήματος Vente Venezuela δέχτηκαν έφοδο και βανδαλισμούς από άτομα με μάσκες.

 Παραπομπές 

 Εξωτερικοί σύνδεσμοι 

 Επίσημος ιστότοπος
Κατηγορία:Σελίδες με πηγές CS1 στα Ισπανικά (es)
Κατηγορία:CS1 maint: Πολλαπλές ονομασίες: authors list
Κατηγορία:Πολιτικά κόμματα
Κατηγορία:Πολιτική της Βενεζουέλας